Den nordjyske klub ligger på en øjeblikkelig sjetteplads, der lige netop giver videre avancement til 1/8-finalerne. Aftenens modstander ligger ét enkelt point foran, så der er er vigtige point på spil. Derfor gør det også ekstra ondt på holdet, at de må undvære deres største profil. - Vi tænker meget på Mikkel lige nu. Vi lever og ånder for håndbolden, og vi synes selv, det er det vigtigste i hele livet, men det her minder os også om, at der er nogle ting, der er vigtigere. Han skal have ro for at komme sig igen, siger cheftræner Stefan Madsen. Mikkel Hansen trak sig som bekendt på ubestemt tid kun et døgn inden aftenens kamp. Symptomer på stress har gjort, at håndboldstjernen i samråd med læger, klub og familie har trukket stikket. Kritik af kampprogrammet Spillerne, der har være til VM i januar, kom tilbage i sidste uge og spillede ligakamp mod GOG allerede lørdag. Efter kampen i aften skal Aalborg Håndbold spille igen lørdag inden de onsdag i næste uge endnu engang skal spille Champions League. Her går turen til Polen og klubben Kielce. - Det er et barskt program. Det er både mentalt og fysisk hårdt at være i gang så meget, men det er det muliges kunst. Man forsøger at promovere sporten så meget som muligt, men det er klart, at sådan en belastning over længere tid sætter sig, siger Stefan Madsen. Skal fortsætte de gode takter Lørdag spillede det nordjyske hold topkamp i ligaen mod GOG, hvor Mikkel Hansen på grund af en knæskade måtte se med fra bænken. Alligevel vandt de opgøret 30-26, så Stefan Madsen har set, hvordan der skal spilles uden Mikkel Hansen. Forskellen er nu, at Mikkel Hansen heller ikke kan bakke holdkammeraterne op fra bænken. - Jeg synes, vi fik løst mange ting både defensivt og offensivt mod GOG, og jeg var specielt glad for den måde, vi fik lukket ned for deres stregspil. - Præcis det får vi virkelig også lov til at øve os på igen mod Szeged. For de spiller med et par fysisk stærke stregspillere, så vi kommer på en stor, stor opgave defensivt, siger Stefan Madsen. Aftenens kamp er vigtig i forhold til videre avancement i turneringen. Vinder Aalborg Håndbold rykker de nemlig over det ungarske hold og længere væk fra de to bundhold i gruppen. Kampen spilles i aften 18:45.

Referat:
Et døgn efter alt handlede om Mikkel Hansen spiller Aalborg Håndbold imod ungarske Pick Szeged.